Sibanye-staking kom tot 'n einde | Maroela Media
Sibanye-staking kom tot 'n einde
Neal Froneman, uitvoerende hoof van Sibanye, en Amcu-president Joseph Mathunjwa onderteken die driejaarooreenkoms by Sibanye se Driefontein-myn (17 April 2019) (Foto verskaf deur Amcu)
'n Staking deur lede van die Association of Mineworkers and Construction Union (Amcu) by Sibanye-Stillwater se goudmynbedrywighede het byna vyf maande later tot 'n einde gekom.
"Sibanye-Stillwater is dankbaar om aan te kondig dat die vyf maande lange staking deur Amcu opgelos is. Albei partye het ingestem dat dit in hul belang is om 'n konstruktiewe verhouding te ontwikkel," het die maatskappy in 'n verklaring gesê. "'n Veilige en volhoubare onderneming wat waarde toevoeg vir alle belanghebbendes, moet bevorder word. Die partye het ingestem om 'n 'ná-staking-verhoudingsbouprogram' te fasiliteer vir leiers van vakbonde en die bestuur van die maatskappy."
Minstens 15 000 Amcu-lede het op 21 November 2018 begin staak by Driefontein, Kloof en Beatrix-myne. Hulle het hoër lone geëis "ná die maatskappy 'n Amcu-onderhandelde loonooreenkoms met drie ander vakbonde onderteken het".
Hulle het 'n jaarlikse verhoging van R1 000 oor die volgende drie jaar geëis, terwyl die National Union of Mineworkers (NUM), Solidariteit en die United Association of South Africa (Uasa) 'n verhoging van R750 per jaar oor die volgende drie jaar vir die periode 1 Julie 2018 tot 30 Junie 2021 aanvaar het.
As deel van die ooreenkoms het Amcu onderneem om die 2018 driejaarooreenkoms te onderteken wat die maatskappy met die ander drie vakbonde onderteken het en onderneem om binne 30 dae 'n vredesverdrag te onderteken. Die vakbond sal berus by die uitspraak van die hof en geen verdere appèlaansoeke sal ingedien word nie.
Ondanks planne om verliese tydens die staking te beperk het Sibanye sy verwagte goudvervaardiging vir 2018 gesny en beraam dit op nagenoeg 34 600 kg of 1,1 miljoen onse, wat effens laer is as die vorige beraming van 35 000 kg en 36 000 kg of 1,13 miljoen onse en 1,16 miljoen onse vir die jaar.
Sibanye het ingestem tot 'n ex gratia-betaling van R4 000 vir alle werknemers by sy goudmynbedrywighede in die vorm van kontant of 'n geskenkbewys met 'n aanbod van 'n kontantvooruitbetaling van R5 000 op versoek van werknemers wat oor 'n 12 maande periode betaalbaar sal wees.
Die maatskappy sal ook bystand lewer wat skuldkonsolidasie en -berading betref; sy reg verbeur om koste te verhaal wat namens werknemers aangegaan is tydens die staking; vervoer verskaf vir werknemers om terug te keer werk toe; en enige werknemers wat afgedank is oor stakingsverwante oortredings, sal onderwerp word aan normale dissiplinêre verrigtinge.
Amcu-president Joseph Mathunjwa het nog nie kommentaar gelewer oor die ooreenkoms met die maatskappy nie.
Beste en swakste parlementêre komitees aangewys
Het iemand al vir die stakers verduidelik hoeveel hulle verloor het deur 5 maande nie te werk nie terwyl die vakbond base 'n lekker kersfees bonus gekry het?
Nou kry hulle maar net wat hulle in elk geval sou gekry het!
Maar ek dank die Here dit is verby Nou kan die onskuldiges wat nie deel was van die staking ook weer aangaan met lewens